钦定古今图书集成/明伦汇编/官常典/第490卷 > 屈突通
## 钦定古今图书集成/明伦汇编/官常典/第490卷 > 屈突通

按《唐书》本传，通其先盖昌黎徒何人，后家长安。仕隋
为虎贲郎将。文帝命覆陇西牧簿，得隐马二万匹。帝
怒，收太仆卿慕容悉达监牧官吏千五百人，将悉殊
死。通曰：“‘人命至重，死不复生。陛下以至仁育四海，岂
容以畜产一日而戮千五百士’？帝叱之，通进顿首曰：
‘臣愿身就戮，以延众死’。帝寤曰：‘朕不明，乃至是。今当
免悉达等，旌尔善言’。”遂皆以减论。擢左武卫将军。莅
官劲正，有犯法者，虽亲无所回纵。其弟盖为长安令，
亦以方严显，时为语曰：“宁食三斗艾，不见屈突盖；宁
食三斗葱，不逢屈突通。”炀帝即位，遣持诏召汉王谅。
先是，文帝与谅约，“若玺书召验，视敕字加点，又与《玉
麟符》合，则就道。”及是书无验。谅觉变，诘通，通占对无
屈，竟得归长安。大业中，与宇文述共破杨元感，以功
迁左骁卫大将军。秦陇盗起，授关内讨捕大使。安定
人刘迦论反，众十馀万，据雕阴，通发关中兵击之，次
安定，初不与战，军中意其怯。通阳言旋师，而潜入上
郡。贼未之觉，引而南，去通七十里舍，分兵徇地。通候
其无备，夜简精甲袭破之，斩迦论并首级万馀，筑京
观于上郡南山，掳老弱数万口。后隋政益乱，盗贼多，
士无斗志，诸将多覆。通每向必持重，虽不大克，亦不
敢负帝南幸，使镇长安。高祖起代王，遣通守河东，战
久不下，高祖留兵围之，遂济河，破其将桑显和于饮
马泉。通大惧，乃留鹰扬郎将尧君素守蒲将，自武关
趋蓝田以援长安，至潼关，阻刘文静兵，不得进。相持
月馀。通令显和夜袭文静，诘朝大战，显和纵兵破二
壁，唯文静一壁独完，然数入壁，短兵接，文静中流矢，
军垂败，显和以士疲，乃传餐食，文静因得分兵实二
壁。会游军数百骑自南山还击其背，三壁兵大呼奋
而出，显和遂溃，尽得其众。通势蹙，或说之降，曰：“吾蒙
国厚恩，事二主，安可逃难，独有死报尔！”每自摩其颈
曰：“要当为国家受人一刀。”其训勉士卒必流涕，故力
虽穷而人尚为之感奋。帝遣其家僮往召，通趋斩之。
俄闻京师平，家尽没，乃留显和保潼关，率兵将如洛。
既行，而显和来降。文静遣窦琮、段志元精骑追及于
稠桑，通结阵拒之，琮纵其子寿往谕使降，通大呼曰：
“昔与汝父子，今则仇也！”命左右射之。显和呼其众曰：
“京师陷，诸君皆家关西，何为复东？”众皆舍兵。通知不
免，遂下马东南向再拜号哭曰：“臣力屈兵败，不负陛
下。”遂被擒，送长安。帝劳曰：“何相见晚邪？”泣曰：“通不能
尽人臣之节，故至此为本朝羞。”帝曰：“忠臣也。”释之，授
兵部尚书、蒋国公，为秦王行军元帅长史。从平薛仁
杲。时贼珍用山积，诸将争得之，通独无所取。帝闻曰：
“清以奉国，名定不虚。”特赉金银六百两、彩千段。判陕
东道行台左仆射。从讨王世充。时通二子在洛，帝曰：
“今以东略属公，如二子何？”通曰：“臣老矣，不足当重任。
然畴昔陛下释俘，累加恩礼，以蒙更生。”是时，口“与心
誓，以死许国，今日之行，正当先驱。二儿死自其分，终
不以私害义。”帝太息曰：“烈士徇节，吾今见之。”及窦建
德来援贼，秦王分麾下半以属通，俾与齐王围洛。世

变，复检校行台仆射，驰镇洛。贞观初，行台废，为洛州
都督，进左光禄大夫。卒，年七十二，赠尚书左仆射，谥
曰忠。后诏配飨太宗庙庭。永徽中，赠司空。